《待月》
宋代·孔平仲

初宵待月先扫门，虽未出海光照垣。皎然辉采更无壅，比之常夕尤清妍。

星辰不复争芒角，河汉自合收波澜。久之黮黪若蒙垢，坌起四隅阴气繁。

人心赏玩欲竟夕，嗟哉顷刻已自昏。如何更使魑魅畏，岂非已被虾蟆吞。

纷纷庭华堕如雨，训狐骑屋貌甚尊。乘幽挟晦彼固喜，使之如此亦有缘。

岂无蛇虺出当道，不如青灯坐前轩。以书自围恣所取，黄卷圣贤聊可言。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。